**Privirile ei**

*Răzvan Poşchin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

privirile ei ce se împrăştiau în fiecare colţ al lumii

făcând din fiecare floare o întreagă floră pentru un munte

ce nu a gustat din mireasma unei flori adolescente

şi din firul de iarbă călcat nepăsător de fiecare călător

făcea un alt fir de iarbă, atât de strălucitor

că uneori aveai impresia că este o rază ruptă din coastele soarelui

privirile ei, ah, o baltă a uitării

o baie în care îmi scald toată vanitatea

tot veninul animalic prelins pe tâmplele mele

privirile ei bătute-n cuie, tablouri fără chipuri

fără vreun peisaj pitoresc care să te facă să-l admiri

ci doar priviri candide, rupte dintr-un rai necunoscut

în care puteai doar muri, pe crucea mirifică a privirilor

în care te scăldai cu tot păcatul tău